google/wiki40b huggingface dataset:
SimCity 4

Rush Hour

Rush Hour er en tilleggspakke til SimCity 4. Spillet tillater en hel del nye funksjoner. Man kan få flere oppdrag å utføre. Noen av de nye kjøreoppdragene er med båt på vannet, tog i høye hastigheter, utrykningskjøretøy som politibil, brannbil og ambulanse, militære kjøretøy som stridsvogner, fly og helikopter i lufta. Det følger også med nye transportmuligheter i denne tilleggspakken som ekspresstog og vanlig tog. Man kan også laget et eget fergesystem med både store og små båter. Mulighetene er også store når det gjelder veiutbygging, da man kan bygge brede avenyer i byen.
Sim City 4 Rush Hour er gitt ut av EA Games med utvikling av Maxis og Will Wright.
Visby ringmur

Visby ringmur er en bymur rundt den indre delen av Visby på Gotland. Ringmuren første byggetrinn varte fra 1270-årene til 1288, da en sammenhengende 5-6 meter høy mur rundt hele byen sto ferdig. Anlegget var ikke årsak til borgerkrigen på øya mellom byen og bøndene 1286–88, men var et forsvarsverk mot ytre fiender, godkjent av gotlendingene på alltinget. Borgerkrigen mellom bøndene og byens hanseatiske og innfødte borgerskap ble utløst av at kong Magnus Ladulås påla bøndene høyere skatter. De forsøkte da å ta kontroll over byen, og det førte til at byen innførte en toll på bøndenes handel. Bøndenes angrep endte med nederlag da kongen grep inn på byens side og ga Visby status som selvstendig by. Deler av den eldste ringmuren sør for Kvarntornet ble rasert under kampene. Ringmuren ble i de neste tretti årene forsterkt med bygging av  flere porttårn og et tjuetalls andre tårn. 
Den andre store byggeperioden fant sted i 1350-årene, da ringmuren ble forsterket og påmurt til høyder fra 8 til 11 meter. Den fikk også 22 «sadeltårn» som «rir» tvers over muren. Deler av ringmuren ble rasert da Valdemar Atterdag erobret Visby og Gotland i 1361. Skaden ble snart utbedret, og noen nye tårn ble oppført da Den tyske orden behersket Visby 1389–1408.
Ringmuren har på det meste hatt  29 marktårn og 22 sadeltårn. Idag er 27 av marktårnene bevart. Visby ringmur ble restaurert i årene 1884-1886 under ledelse av arkitekt Emil Victor Langlet. 
Ringmuren har i stor grad bidratt til at Visby ble utnevnt til å stå på UNESCOs verdensarvliste.
Andreas Halvorsen

Andreas Halvorsen (født i Larvik) er en norsk profesjonell golfspiller. Han ble profesjonell i 2016 og spiller på PGA TOUR Latinoamérica. Han kvalifiserte seg til US Open Championship i 2019, men klarte ikke cuten.
Sivnonne

Utbredelse

Den forekommer i Australia og på Ny-Guinea og D'Entrecasteaux-øyene.
Tysk mesterskap i skiskyting 2016

Tysk mesterskap i skiskyting 2016 ble arrangert fra 2. til 4. september på Sparkassenarena Osterzgebirge i Altenberg og fra 8. til 11. september på DKB-Ski-Arena i Oberhof. Det tyske mesterskapet i skiskyting har siden 2002 vært arrangert på rulleski på sensommeren, av hensyn til terminlisten i skiskyting.
I kvinneklassen dominerte Franziska Preuß, Maren Hammerschmidt og Vanessa Hinz, der Franziska Preuß vant to øvelser individuelt og fikk gull i stafett, samt at hun vant sammenlagt i mesterskapet. I herreklassen vant Simon Schempp sprinten og jaktstarten, mens Arnd Peiffer vant fellesstarten, og sammenlagtkonkurransen i mesterskapet. 
Det ble også arrangert et spesiallangrenn, som også var åpen for langrennsløpere, men denne øvelsen inngikk ikke i sammenlagtkonkurransen. 
Sammenlagtkonkurransen (tysk: Pokalwertung) ble kåret ved at utøverne fikk poeng ut ifra plassering i de ulike skiskytterøvelsene.
S4C

Bakgrunn

S4C er Storbritannias fjerde eldste tv-kanal, og den første som var rettet mot landets walisisk-talende publikum. De tre første kanalene var BBC One, ITV og BBC Two.
Da kanalen ble etablert, ble den kringkastet over det analoge bakkenettet. S4C var tospråklig (walisisk og engelsk) utenom beste sendetid, og kanalen videreformidlet mange av programmene fra Channel 4. Da det digitale bakkenettet ble innført i 2010, gikk S4C over til å sende fullt og helt på walisisk. Samme året lanserte kanalen også en egen HD-utgave, kalt S4C Clirlun (klart bilde). To år senere ble imidlertid HD-kanalen lagt ned på grunn av reduserte bevilgninger.
Kanalen sender årlig rundt 1700 timer med innhold fra Storbritannias uavhengige tv-sektor – i tillegg til over 500 timer produsert av BBC Wales.
Tibetansk buddhisme

Tibetansk buddhisme er en retning innenfor mahayana-buddhismen. Den er kjent for et rikt mangfold av seremonier og for sitt omfattende klostervesen og er basert på en kombinasjon av mahayana- og vajrayana-elementer. Tibetansk buddhisme er kjent for sin esoteriske tantriske sti, som inneholder avanserte teknikker innenfor yoga, meditasjon og mental trening.

Utbredelse

Den tibetanske buddhisme er utbredt i og karakteristisk for Tibet, Mongolia, Tuva, Bhutan, Kalmykia og dendel regioner i Himalaya, som det nordlige Nepal,  og i India (særlig i Arunachal Pradesh, Ladakh, Dharamsala, Lahaul og Spiti i Himachal Pradesh, og Sikkim). Den er statsreligion i Bhutan. Den praktiseres også i Mongolia og i deler av Russland (Kalmykia, Burjatia og Tuva) og nordøstre Kina. 
En tibetansk diaspora har spredt tibetansk buddhisme til mange vestlige land.  Menigheter (sanghaer) av tibetansk buddhisme finnes i dag over hele verden.
Albert Höfer

Biografi

Höfer har studert teologi og filosofi i Salzburg, München, Wien og Graz. I studietiden var han elev av Romano Guardini, Martin Buber og Karl Rahner. Etter sin prestevielse i 1959 ble han i 1963 utnevnt til doktor i teologi av Karl Amon ved det teologiske fakultet i Graz. I 1966 fulgte habilitasjon i fagene religionspedagogikk, kateketik og homiletikk ved Universität Graz. Tema for habilitasjonen var: "Biblische Katechese, Modell einer Neuordnung des Religionsunterrichtes bei Zehn- bis Vierzehnjährigen". Tidlig i karrieren ble han utnevnt til leder ved Religionspedagogisk institutt i Graz. Året etter ble han hedret med Kardinal-Innitzer-Preis. I 1972 ble han fikk han i oppdrag av biskop Josef Schoiswohl å etablere det Religionspedagogiske akademi (RPA) i Graz-Eggenberg og ble utnevnt til direktør for akademiet. I 1973 ble han tildelt tittelen ekstraordinær professor.
På 1970-tallet startet Höfer opp en utdannelse innen gestaltterapi ved Fritz Perls-instituttet i samarbeid med Institutt for pastoralteologi ved Universität Graz og slo disse instituttene sammen i 1981. I 1983 grunnla han sammen med Katharina Steiner Institut for Integrativ Gestaltpedagogikk og Sjelesorg (IIGS). I 1991 fikk han godkjenning som psykoterapeut og ble tatt opp i foreningen for østerrikske psykoterapeuter. Til tross for sin videreutdannelse fortsatte han sitt virke som forfatter og arbeid med voksenopplæring. Han har siden 1957 bodd i Graz i Steiermark.
Han er representert i Norsk Salmebok, nr. 653: Deg, herlegdoms konge, prisar vi
Ferraris Formel 1-resultater

Tabellene under viser detaljerte resultater i Formel 1-mesterskapet for Scuderia Ferrari. Den første tabellen viser de som kjørte for fabrikksteamet. Den andre tabellen viser privat påmeldte Scuderia Ferrari-biler siden 1950. Skillet mellom bilene til fabrikksteamet og privatister er viktig i de tidligste årene av Formel 1-mesterskapet. Den tredje tabellen viser team som Ferrari har vært motorleverandør til.

Formel 1-resultater

(Forklaring) (resultater i fet skrift indikerer pole position, resultater i kursiv indikerer raskeste runde)
Dongyuan (Heyuan)

Dongyuan (kinesisk: 东源县; pinyin: Dōngyuán Xiàn) er et fylke i provinsen Guangdong i Folkerepublikken Kina. Det ligger i byprefekturet Heyuan.
Befolkningen var på 478 336 innbyggere i 1999.

Økonomi og samferdsel

I dette fylket ligger Xinfengjiang vannkraftverk i elva Xinfeng Jiang.
Kinas riksvei 205 passerer gjennom området. Den begynner i Shanhaiguan i Hebei og ender opp sør i Shenzhen i provinsen Guangdong. Underveis er den innom blant annet Tangshan, Tianjin, Zibo, Huai'an, Nanjing, Wuhu, Sanming, Heyuan og Huizhou.
Kation

Et kation er et positivt ladd ion, det vil si at det er flere protoner enn elektroner i partikkelen. Et kation består ofte av et enkelt, positivt ladd metall-atom. Kationer danner salter sammen med sine negative motstykker, anioner.
Gulen sykehjem

Gulen sykehjem (nynorsk: Gulen sjukeheim) er et kommunalt sykehjem som gir døgnkontinuerlige pleie- og omsorgstjenester i Gulen. Det ligger i Eivindvik.
Sykehjemmet består av tre avdelinger: En langtidsavdeling, en rehabiliterings- og korttidsavdeling, og en skjermet avdeling for pasienter med demens. Enhetsleder for Gulen sykehjem var i 2010 Nina Sleire.

Bo og omsorgsentre

I tillegg til sykehjemmet har Gulen fire bo og omsorgsentre, et i Eivindvik, et i Brekke, et på Byrknes og et på Dalsøyra, og hjemmetjenester tilknyttet disse..

Historie

I 1962 kjøpte Gulen kommune en del av Prestegården. Det nye bruker fikk navnet Krossteig bnr.39. Med i dette bruket var også tomt som var tenkt brukt til gamlehjem. Det var i 1920 kjøpt et par jordstykker med tanke på å reise et gamlehjem. Det ble fart på innsamlingen av penger under og etter den andre verdenskrigen. Et samarbeid mellom Gulen Sanitetslag og fylket gjorde det mulig å bygge gamlehjemmet i 1959–60. Da det åpnet hadde det plass til 31 personer. Gulen Gamleheim har siden byttet navn og er blitt utvidet og modernisert flere ganger.
Carl Størmer

Liv og virke

Han ble utdannet cand.real. i 1898, ble universitetsstipendiat i 1899. Han studerte sin matematikk ikke bare ved Det Kongelige Fredriks Universitet i Kristiania, men også ved Sorbonne i Paris (veiledere var Charles Émile Picard, Henri Poincaré, Paul Painlevé og andre) fra 1899 til 1900 og i Göttingen i Tyskland fra 1902. 
Han ble professor i matematikk ved Det Kongelige Fredriks Universitet fra 1903, en stilling han forble i frem til 1946. Størmer arbeidet en periode som Kristian Birkelands assistent, og nordlysforskning opptok det meste av hans vitenskapelige karriere. Han utviklet i 1909 sammen med Ole Krogness et spesielt kamera for å fotografere nordlyset.
Han ble gift med Adelaide (Ada) Clauson i 1900. De hadde fem barn. To av dem – Leif og Per – ble senere professorer ved Universitetet i Oslo; henholdsvis som paleontolog/geolog og botaniker.
Størmer var aktiv amatørfotograf som tok et stort antall fotografier av mennesker på Karl Johans gate i hovedstaden i 1890-årene. Mange av bildene er av meget stor historisk interesse. Han arrangerte egne fotoutstillinger i byen. Han benyttet skjult kamera under jakken.

Utmerkelser

Størmer var medlem av Det Norske Videnskaps-Akademi og av flere utenlandske vitenskapsselskaper. Han var æresdoktor 
ved University of Oxford, Københavns Universitet og ved Sorbonne-universitetet i Paris (1953). I 1902 mottok han Kong Oscar IIs medalje til belønning for fortjenstlig virksomhet i gull og ble ridder av 1. klasse av St. Olavs Orden i 1939 og fikk storkorset av samme orden i 1954.
Rothschildia jorulla

Utseende

En stor (vingespenn 90-110 millimeter) påfuglspinner med svært store vinger sammenlignet med kroppen. Vingene er mørkbrune. Midt i hver vinge er det en stor, kantete, sølvfarget flekk, utenfor dette et lyst tverrbånd.
Vingenes ytre del er brunrosa, vingespissen rosa-aktig grå.

Levevis

Larvene lever på ulike slags busker og trær. Disse artene kan utnytte en rekke forskjellige fødeplanter. De voksne sommerfuglene tar ikke næring til seg, men overlever på fett de har lagret fra larvetiden. De store hunnene sitter mest i ro og sender ut feromoner, som de aktive hannene kan merke på lang avstand.

Utbredelse

Arten lever i det sørlige Mexico.
Shin-Nagoya gasskraftverk

Shin Nagoya kraftverk er et varmekraftverk i byen Nagoya i Japan. Installert produksjonseffekt er 2 992  – 3 058 MW, med blant annet 4 x 400 MW gassturbinblokker i det nyeste anlegget (Shin Nagoya 8). Brenselkilden er naturgass form av LNG. 
Operatør er energiselskapet Chubu Electric Power. Anlegget sto ferdig i 1999, men ble utvidet fra 2008 med enhetene 7-8. Enhet 8 er bare halvparten så NOx-intensiv som enhet 7.
Tong'an

Tong'an (kinesisk: 同安区; pinyin: Tóng'ān Qū) er et bydistrikt i den subprovinsielle by Xiamen i provinsen Fujian i Folkerepublikken Kina. 
Tong'an har et areal på 657,59 km² og hadde 294.000 innbyggere i 2003.

Samferdsel

Kinas riksvei 324 fører gjennom området. Den går fra Fuzhou i provinsen Fujian og gjennom Guangdong, Guangxi, Guizhou, og ender i Kunming i Yunnan.
Jonathan Woodgate

Klubbkarriere

Woodgate startet karrieren hos Leeds, før han i januar 2003 ble solgt til Newcastle for £9 millioner. I august 2004 forlot han Newcastle til fordel for Real Madrid CF. Overgangssummnen lå da på £13,4 millioner. Tiden hans i Real Madrid var mye plaget av skader, akkurat som i Leeds og Newcastle. Han debuterte for Real Madrid den 22. september 2005, over ett år etter at han ankom klubben. Woodgate fikk en horribel start på karrieren i Real Madrid. I debuten lagde han selvmål og måtte gå av banen for 2 gule kort.
I 2006 gikk han på utlån til Middlesbrough, en overgang som ble gjort permanent i 2007. Han signerte for Tottenham den 28. januar 2008. Han ble frigitt fra kontrakten sin hos Tottenham Hotspur juni 2011, hvorpå turen gikk videre til Stoke City FC.
Fairbanks

Fairbanks er en by i Fairbanks North Star Borough i de sentrale delene av den amerikanske delstaten Alaska. Det er Alaskas nest største by, med en befolkning på 31 535 (2010). 
Fairbanks har et areal på 84,6 kvadratkilometer, og ligger på begge sider av Chena-elva. Den ligger på 64,5° nord, som er på omtrent samme breddegrad som Mosjøen i Nordland.
Fairbanks er den nordlige endestasjonen for Alaska Railroad. Byen har daglig togforbindelse til Anchorage i sommerhalvåret, og én gang i uken i vinterhalvåret (pr. 2015). Like sørvest for sentrum ligger Fairbanks internasjonale lufthavn. Militærbasen Fort Wainwright og flybasen Eielson Air Force Base ble begge bygget under andre verdenskrig.
Lhorong

Lhorong (tibetansk: ལྷོ་རོང་རྫོང་, Wylie: lho rong rdzong; kinesisk: 洛隆县; pinyin: Luòlóng Xiàn) er et fylke i prefekturet Qamdo i den autonome region Tibet i Folkerepublikken Kina.
Befolkningen var på 39 280 innbyggere i 1999.
National Security

National Security er en amerikansk actionfilm og komedie som hadde premiere 23. mai 2002.
Dennis Dugan var regissør for filmen og medvirkende var Martin Lawrence, Steve Zahn, Colm Feore og Eric Roberts
Li Deyu

Li Deyu (kinesisk: 李德裕; pinyin: Lǐ Déyù, født 787; død 26. januar 850 i Haikou på Hainan), stilnavn: Wenrao (文饒), formelt hertugen av Wei (衛公), var en kinesisk jiedushi og politiker under tre Tang-keisere, og som i begynnelsen av 840-årene var Kinas egentlige kansler.

Liv og virke

Li Deyu var leder av Li-partiet i regjeringstiden til den unge keiser Jingzong. Dette partiet havnet i konflikt med Niu-partiet, anført av Niu Sengru, om makten ved Tang-hoffet, en strid som ble kjent under betegnelsen Niu-Li-danzheng. Niu-partiet klarte å hevde seg og overta makten, støttet av de stadig mektigere palassevnukkene.
Jingzongs etterfølger keiser Wenzong initierte i 833 en sammensvergelse mot evnukkene. Da evnukkene oppdaget dette, massakrerte de over tusen av sine formentlige motstandere. Evnukkene fryktet imidlertid at hvis de åpent grep makten, ville de komme på kant med militærguvernørene i provinsene. Derfor lot de lederne av Niu- og Li-partiene elevere til ministerposter, men med begrenset innflytelse. Slik skulle evnukkenes store makt i noen grad maskeres.
Under keiser Wuzong (regj. 840–846) ble Li Deyu snart Tang-dynastiets egentlige kansler. Han kunne støtte seg til sitt fortrolige forhold til keiseren. Under møter og samtaler lot han det fremstå som om det var keiseren som hadde fattet de avgjørende beslutninger. Han forsøkte aldri å stjele noen glans fra keiseren.
Li Deyu var en autoritær politiker. Han fattet sine beslutninger alene mens han vandret frem og tilbake i sin hage. Hans gode forhold til keiser Wuzong gjorde det mulig for ham å skride frem mot evnukkenes leder Qiu Shiliang. Li Deyus byrå ble hoffets egentlige sentrale forvaltningsmessige sentrum.
Tidlig under Wuzongs regjeringstid angrep kirgiserene uigurenes maktområde, hvorpå en stor gruppe uigurer forsøkte å etablere seg i Tang-riket i nærheten av Gulelvens store bue. Li Deyu ble øverstkommanderende i kampen mot disse inntrengerne, i 843 klarte han å tilføye dem en stort nederlag.
Mot slutten av Wuzongs tid innledet hoffet laiseringen av de buddhistiske klostre. Dette tiltaket utgikk i første rekke fra keiseren selv.
I 846 døde Wuzong. Hans onkel Xuanzong, som inderlig hadde foraktet Li Deyu, fratok ham alle embeder og titler og forviste ham til øya Hainan helt sør i landet. Der døde han etter få år; han klarte ikke å finne seg til rette i de klimatiske forholdene på øya.

Kulturminne

De fem embedsmenns tempel (五公祠, Wugongsi), bygd på Mingdynastiets tid i Haikou, er til minne om Li Deyu og fire andre embedsmenn som hadde til felles at de var blitt forvist til Hainan under Tang- eller Songdynastiets tid. Det ble i 2001 tiføyd på Folkerepublikken Kinas liste over kulturminner.
Dietrich von Nieheim

Annet

I et av sine verker gir Dietrich en sørgerlig beskrivelse av nordmennenes seder, særlig deres drikkevaner: Nec quis crederet, nisi videret, quantum quisque utriusque sexus ibidem biberet una vice («Og ingen ville tro det, hvis han ikke så det, hvor mye enhver, av begge kjønn, der drikker på én gang»).
Coelorrhina

Utseende

Ganske store, metallisk grønne gullbasser. Hannen har et kort, T-formet framspring i pannen.

Utbredelse

Slekten er utbredt i Afrika sør for Sahara.
Hearthstone: Heroes of Warcraft

Utvidelser

Det første "adventure"et, Curse of Naxxramas, ble utgitt 22. juli 2014. Det inkluderer 15 bosser og ni klassespesifikke utfordringer som totalt gir spilleren tilgang til 30 nye kort, blant de er ni klassespesifikke.
Den første rene kort-baserte utvidelsen, Goblins vs. Gnomes, ble annonsert på BlizzCon i november 2014 og gitt ut 8. desember 2014. Utvidelsespakken har 123 nye kort, 72 av disse er klassekort. Prisen på kortpakkene er den samme som tidligere kortpakker. Kort fra denne utgivelsen kan ikke benyttes i Standard-formatet etter 26. april 2016.
Det andre "adventure"et, Blackrock Mountain, ble annonsert på Pax East 6. mars 2015 og ble utgitt 2. april. Det inkluderer 19 bosser og ni klasseutfordringer som gir spilleren tilgang til 31 kort, 18 av disse er klassekort.
Den andre rene kort-baserte utvidelsen, The Grand Tournament, ble annonsert 22. juli 2015, og ble utgitt 24. august. Utvidelsen inkluderer 132 nye kort, og prisen på kortpakkene er det samme som i de tidligere typene.
Det tredje "adventure"et, League of Explorers, ble annonsert på BlizzCon i 2015 6. november 2015 og ble utgitt 12. november. Det inkluderer 45 nye kort.
Fjerde «adventure», One Night in Karazhan, ble utgitt 11. august 2016. Det inneholder ytterligere 45 kort.
Den sjette utvidelsen, Journey to Un’Goro, ble utgitt 6. april 2017. Den ble annonsert 27. februar 2017. Utvidelsen inneholder 135 nye kort og introduserte to nye mekanikker, Adapt og Quest
Den syvende utvidelsen, Knights of the Frozen Throne, ble utgitt 10. august 2017 i Nord-Amerika og 11. august 2017 i Europa. Utvidelsen inneholder 135 nye kort.
Den 64. BAFTA-utdelingen

Den 64. BAFTA-utdelingen (Orange British Academy Film Awards), delt ut av British Academy of Film and Television Arts, ble avholdt søndag 13. februar 2011, og hyllet de beste filmene fra 2010. Seremonien fant sted i Royal Opera House i London, og ble presentert av Jonathan Ross.
Kongens tale vant flest priser under seremonien, med seier i syv kategorier: beste film, beste britiske film, beste mannlige skuespiller, beste mannlige birolle, beste kvinnelige birolle, beste originalmanus, og beste musikk.

Vinnere og nominasjoner

Vinnerne av hver kategori er markert med fet skrift.

Kilder

«2011 Film Awards Winners and Nominees». British Academy of Film and Television Arts. Arkivert fra originalen 2011-01-10. Besøkt 13. februar 2011.
Cyclocephala variolosa

Utseende

En middelsstor, bred, blank, svartbrun hornbille. Arten har ikke horn på hodet eller groper på pronotum, hannen kan kjennes på at føttene og særlig klørne på framføttene er forstørrede. Oversiden er spredt og svært fint punktert. På dekkvingene3 danner punktene delvis rader, og det er et par tydelige lengdefurer.

Levevis

Larvene er kjent bare for et fåtall av artene i denne slekten, disse lever i jorda og eter på gressrøtter. De voksne besøker gjerne blomster.

Utbredelse

Arten lever i Brasil.
Den norske sagbladfabrikk

Den norske sagbladfabrikk var en bedrift i Oslo som produserte motorsager med merkenavnet Comet. Comet-sagene hadde totakts gløderørsmotor som er råoljemotorer som er svært lik en glødehodemotor. Saga var konstruert av Rasmus Wiig fra Kongsberg. Den første Comet-sagaen kom på markedet i 1949 og veide bare 8,5 kg. den var derfor så lett at den kunne benyttes til kvisting.
Polemikk

Polemikk (av gresk polemos, «krigskunst») er en betegnelse på argumentasjon, gjendrivning og imøtegåelse av andres påstander og meninger, da gjerne i skriftlig form som i litterær strid eller en ordstrid. Det å drive med polemikk kalles «å polemisere», mens en som driver med polemisering kalles en «polemiker».
Tidligere ble polemikk også kalt for «pennekrig» eller «pennefeide», som regel ført i det offentlige rom som skriftlig i aviser og tidsskrifter. Begrepet brukes også om tidsskriftsartikkel med en særdeles skarp brodd mot andres meninger, men også om usaklig kritikk. Det ligger i sakens natur at polemikker ofte er kontroversielle og preget av konflikter. En polemiker er en stridslysten skribent, en som ikke vegrer seg å ta del i polemikker. Polemikk brukes også ofte negativt, eksempelvis når en debattant vil stemple en annen som man diskuterer med ved å kalle vedkommende for en polemiker.
Platon benyttet seg av en figur kalt Polemarchus i verket Staten som et middel for å drive en etisk debatt framover.
Et antonym (ord med motsatt mening) til polemikk er apologi (forsvarsskrift).
Det har vært flere berømte polemikker: i Norge var Johan Sebastian Welhaven og Henrik Wergeland litterære fiender. Welhaven skrev blant annet «Henrik Wergelands Digtekunst og Polemik ved Aktstykker oplyste» i 1832. På 1960-tallet markerte Jens Bjørneboe seg som en skarp polemiker.
Rehabiliteringsinstitusjon

Rehabiliteringsinstitusjon er en institusjon som driver rehabilitering etter skade eller sykdom. Med rehabilitering menes da forbedring av funksjonsevne med tanke på arbeid eller andre sider av livet som er hemmet på grunn av sykdom, skade eller lyte (for medfødte skader snakker en mer om habilitering). Mange har botilbud mens prosessen pågår.
Slike institusjoner drives ofte av interesseorganisasjoner som Landslaget for hjerte- og lungesyke, Blindeforbundet og lignende. De finnes spredt over hele landet. De fleste er spesialinnrettet på ett eller en begrenset gruppe lidelser for å gi best mulig ekspertise til klientene. Noen tidligere rekonvalesenthjem er i dag oppgradert til rehabiliteringsinstitusjoner.
En rehabiliteringsprosess starter ideelt allerede under den medisinske behandlingsfasen, og bør i beste fall ende med en arbeidsplass, etter eventuelt en periode i vernet bedrift.
Slaka

Slaka er et tettsted i Linköping kommune i Östergötlands län i Östergötland i Sverige. I 2010 hadde tettstedet 592 innbyggere. Slaka ligger like sør for Linköping.
Mario Suárez

Landslaget

6. februar 2013 spilte han sin første landskamp for Spania mot Uruguay.
Cogia

Utseende

Middelsstore (vingespenn 35-50 millimeter), brunlige smygere. Disse artene mangler påfallende fargetegninger.

Utbredelse

Artene er vidt utbredt i Mellom- og Sør-Amerika, fra det sørligste USA i nord til Argentina i sør.